Toys R Us in SA nie geraak deur internasionale uitdagingsFoto: Toys R Us In die lig van mediaberigte van uitdagings wat Toys R Us in Amerika en die Verenigde Koninkryk raak, het Toys R Us in Suider-Afrika (insluitend Zambië en Namibië) gesê hy word nie hierdeur geraak nie. Dave Brandon, uitvoerende hoof van Toys R Us, het Woensdag aan meer as 30 000 Amerikaanse werkers gesê dat die maatskappy sy deure ná 70 jaar moet sluit. Aanlyn speelgoedverkopers soos Amazon het daartoe bygedra dat die maatskappy in ŉ finansiële verknorsing beland het. “Ek is platgeslaan dat ons dié punt bereik het,” het Brandon aan die werknemers gesê. “Ek glo regtig dat ons alles in ons vermoë gedoen het onder onmoontlike omstandighede.” Mededinging van Amazon.com en Walmart, gekombineer met skuld van $5 miljard, het die kettinggroep teen die einde van September verlede jaar oorweldig. Die maatskappy het aansoek gedoen om likwidasie. Minstens 800 Toys R Us-winkels in Amerika is gou gesluit om die skade te beheer, maar verskaffers was huiwerig om speelgoed na die groep te stuur, uit vrees dat hulle nie betaling sal ontvang nie. Toys R Us se verkope was 15% laer tydens die vakansieseisoen as die vorige jaar. Toys R Us Suider-Afrika het egter in ŉ verklaring bevestig dat Toys R Us en Babies R Us Suid-Afrika privaat besit word en slegs ŉ tantieme aan die handelsmerke betaal. Die Suid-Afrikaanse maatskappye funksioneer heeltemal onafhanklik van sy internasionale eweknieë. “Toys R Us Suider-Afrika (insluitend Zambië en Namibië) bly dus onaangeraak deur die uitdagings wat die internasionale handelsmerk beleef,” het die maatskappy gesê. “Trouens, Toys R Us en Babies R Us Suid-Afrika het uitsonderlike groei beleef en sewe nuwe winkels in 2017 oopgemaak. “Ons het ons momentum behou. Ons inkomstegroei is standvastig en Toys R Us en Babies R Us is op ŉ goeie pad om ons handelsmerkspoor deur Suid-Afrika te versterk,” het Nicole Annells, bemarkingsbestuurder van Toys R Us en Babies R Us SA, gesê. Sy het bygevoeg die handelsmerk is opgewonde oor sy nuut opgeknapte vlagskipwinkel in Canal Walk in die Wes-Kaap wat volgende maand sy deure oopmaak.